Stærstu iðnaðarþjarkar á Íslandi við kennslu í tæknifræði hjá Keili Orku - og tækniskóli Keilis tók nýverið í gagnið tvo iðnaðarþjarka sem ætlaðir eru til kennslu í mekatróník tæknifræði við skólann . Iðnaðarþjarkarnir eru með þeim stærstu á landinu og sambærilegir þjarkar meðal annars notaðir við bílaframleiðslu . Þeir munu nýtast nemendum í þjarkatækni , svo sem sjálfvirkni , stýritækni og samskiptum iðnaðartækja . Auk þess má nýta þjarkana við forritun í framleiðslukerfum og uppsetningu véla og flæðilína . Iðnaðarþjarkar Keilis eru forritanleg , margnota tæki sem geta hreyft sig um sjö hreyfiása og eru meðal annars nýttir við logsuðu , málun , samsetningu og við eftirliti með framleiðslu . Þeim er ætlað að leysa flókin verkefni á miklum hraða og af mjög mikilli nákvæmni . Eimskip styrkti Keili við flutning á þjörkunum til landsins , en fyrirtækið hefur mikinn áhuga á því að efla menntun og þjálfun fólks við iðnstýringar og stýritækni . Koma iðnaðarþjarkar Keilis því að góðum notum við tæknifræðinám á Íslandi í framtíðinni . Orku - og tækniskóli Keilis býður upp á tvær þverfaglegar námsbrautir í tæknifræði á háskólastigi , orku - og umhverfistæknifræði og mekatróník tæknifræði . Boðið er upp á námið í samstarfi við Háskóla Íslands sem útskrifar nemendur skólans . Kennsla og verklegar æfingar nemenda fara fram í nýuppgerðum kennslustofum á Ásbrú og er fullkomin aðstaða til rannsókna og tilrauna á skólasvæðinu . Orku - og tækniskóli Keilis leggur áherslu á gagnvirk samskipti við fyrirtæki og raunveruleg nemendaverkefni , sem tryggir tengsl nemenda við framþróun og vinnubrögð í atvinnulífinu .